Številka: 530-1/2019-6 (20-06)

Datum: 5. 2. 2019

# Poziv učiteljem in učiteljicam za napotitev na delo v evropskih šolah z začetkom v šolskem letu 2019/20

Ministrstvo za izobraževanje, znanost in šport objavlja poziv za napotitev na delo v evropskih šolah z začetkom opravljanja dela 1. septembra 2019 za naslednja delovna mesta:

1. **Učitelj/učiteljica za poučevanje angleščine kot tujega jezika na sekundarni stopnji na Evropski šoli Bruselj I**
2. **Učitelj/učiteljica za poučevanje športne vzgoje na sekundarni stopnji na Evropski šoli Bruselj I**
3. **Učitelj/učiteljica za poučevanje francoščine kot tujega jezika na sekundarni stopnji na Evropski šoli Luksemburg II**

Začasna napotitev na delo v tujino s polnim delovnim časom traja največ 9 šolskih let. Pravice in obveznosti napotenih oseb so določene v zakonu, ki ureja delovna razmerja v Republiki Sloveniji in v predpisih evropskih šol (Pravilnik za začasno napoteno osebje v evropskih šolah, Pravilnik o imenovanju in evalvaciji direktorjev in namestnikov). Delo poteka v izrazito večjezičnem in večkulturnem okolju, zato je poleg osnovne usposobljenosti za delo pomembno tudi znanje tujih jezikov in sposobnost delovanja v jezikovno in kulturno raznolikem okolju.

Učni jezik na delovnih mestih pod 1. in 2. točko je angleščina, pod 3. točko pa francoščina.

Kandidat/kandidatka mora:

* imeti v času prijave sklenjeno pogodbo o zaposlitvi za nedoločen čas v javni osnovni ali srednji šoli v Republiki Sloveniji oz. na enem od javnih zavodov, ustanovljenih na podlagi Zakona o organizaciji in financiranju vzgoje in izobraževanja;
* izpolnjevati pogoje za učitelja posameznega predmeta v skladu s tretjim odstavkom 92. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 25/17 – ZVaj; v nadaljevanju: ZOFVI);
* imeti najmanj triletne delovne izkušnje na delovnem mestu učitelja/učiteljice na področju vzgoje in izobraževanja;
* imeti znanje učnega jezika za delovni mesti pod 1. in 3. točko na ravni C2, pod 2. točko pa na ravni C1 po Skupnem evropskem jezikovnem okvirju (v nadaljevanju: SEJO).

Zaželene so izkušnje z diferenciacijo pouka za otroke s posebnimi potrebami, izkušnje pri delu v starostno heterogenih skupinah oz. združenih oddelkih, pri delu v večkulturnem in večjezičnem okolju na področju vzgoje in izobraževanja ter izkušnje pri uporabi informacijskih in komunikacijskih tehnologij.

Kandidatova/kandidatkina prijava z življenjepisom mora vsebovati naslednje podatke:

* osebni in kontaktni podatki (ime in priimek, naslov, e-mail naslov, telefonska številka),
* datum rojstva,
* osebno stanje,
* izobrazba,
* delovne izkušnje,
* znanje učnega jezika, ki se dokazuje z ustreznim jezikovnim certifikatom,
* znanje drugih tujih jezikov,
* opis posebnih sposobnosti, znanj in dosežkov.

Za življenjepis uporabite obrazec ‘Europass Curriculum Vitae' in pripadajočo jezikovno izkaznico:

- <http://europass.cedefop.europa.eu/sl/documents/curriculum-vitae/templates-instructions>

Prijavi priložite kopije dokazil o izobrazbi in znanju jezikov. Opozarjamo, da je kot dokazilo o znanju učnega jezika potrebno priložiti ustrezen jezikovni certifikat v skladu s SEJO!

Priporočamo, da v prijavi pošljete tudi motivacijsko pismo.

Rok za prijave je sreda, 3. april 2019.

Prijave se pošljejo na naslov: Ministrstvo za izobraževanje, znanost in šport, Služba za mednarodno sodelovanje in evropske zadeve, Masarykova 16, 1000 Ljubljana oziroma na e-naslov: [gp.mizs@gov.si](mailto:gp.mizs@gov.si) (sklic: “ Prijava na poziv št. 530-1/2019”).

Razgovori in izbor kandidatov/kandidatk na Ministrstvu za izobraževanje, znanost in šport bo predvidoma v tednu od 22. do 26. aprila 2019.

Informacije o evropskih šolah in pogojih dela:

* splošne informacije: <http://www.eursc.eu/en>
* Pravilnik za začasno napoteno osebje v evropskih šolah <https://www.eursc.eu/BasicTexts/2011-04-D-14-en-9.pdf>

Dodatne informacije: [tatjana.jurkovic@gov.si](mailto:tatjana.jurkovic@gov.si)

Ministrstvo za izobraževanje, znanost in šport